b'\n_START_ARTICLE_\nKrilata trdoleska\n_START_SECTION_\nOpis\n_START_PARAGRAPH_\nKrilata trdoleska zraste do 2,5 m visoko, obi\xc4\x8dajno pa je polno razrasel grm \xc5\xa1ir\xc5\xa1i od njegove vi\xc5\xa1ine. Topo \xc5\xa1tirirobe mlade veje so sprva povsem zelene, kasneje pa se na njihovih robovih razvijejo \xc5\xa1tirje belkasti, vzdol\xc5\xbeni plutasti pasovi. Ime krilata izvira iz latinskega imena rastline alatus, kar pomeni "krilat", nana\xc5\xa1a pa se na krilate veje. Listi dose\xc5\xbeejo v dol\xc5\xbeino med 2 in 7 cm, v \xc5\xa1irino pa med 1 in 4 cm. Oblika listov je ovalno elipsasta. Cvetovi so zelenkasti, iz oplojenih pcvetov pa se razvijejo rde\xc4\x8dkaste jagode, ki so obdane z oran\xc5\xbeno, roza ali rumenkasto ovojnico, sestavljeno iz \xc5\xa1tirih listov._NEWLINE_Zaradi \xc5\xbeive barve plodov in lepe obarvanosti listja v jeseni je grm priljubljena okrasna rastlina v vrtovih in parkih. Krilata trdoleska in njen kultivar \'Compactus\' sta s strani Royal Horticultural Society prejela nagrado Award of Garden Merit._NEWLINE_Krilata trdoleska je na vzhodu Severne Amerike postala invazivna vrsta, zaradi \xc4\x8desar so v zveznih dr\xc5\xbeavah Massachusetts, New Hampshire in Maine prepovedali trgovanje z rastlino in njen vnos v okolje._NEWLINE_V tradicionalni kitajski medicini se izvle\xc4\x8dki krilate trdoleske uporabljajo za odpravljanje krvnih zastajanj, za spodbujanje menstruacije in laj\xc5\xa1anje oteklin. Poleg tega se pripravke uporablja tudi za nevtraliziranje toksinov ter uni\xc4\x8devanje \xc5\xbeu\xc5\xbeelk in parazitov.'